作者:陳子昂
標題:南山家園林木交映盛夏五月幽然清涼獨坐思遠率成十韻
內容:寂寥守寒巷，幽獨臥空林。松竹生虛白，階庭橫古今。鬱蒸炎夏晚，棟宇閟清陰。軒窗交紫靄，簷戶對蒼岑。鳳蘊仙人籙，鸞歌素女琴。忘機委人代，閉牖察天心。蛺蝶憐紅藥，蜻蜓愛碧潯。坐觀永珍化，方見百年侵。擾擾將何息，青青長苦吟。願隨白雲駕，龍鶴相招尋。